Soek, en jy sal (dalk) vind | Boendoe se blog argief
Soek, en jy sal (dalk) vind
Tags: Blogging, Nonsies
Ek staan verdeeld oor die soekenjin terme wat mense by my uitbring. Aan die een kant is dit blêrrie snaaks; aan die ander kant irriteer dit ook die wit waks uit my uit. Dis seker nie goed om daaroor opgewerk te raak nie, maar somstyds wonder ek of die 'siel van die volk' nie deur die soekterme geopenbaar word nie.
Die mees gewildste is nog steeds, by verre, skeurbuik, skeerbuik en scurvy. Duidelik word my tong-innie-kies possie oor skeurbuik hoog op prys gestel. Daar gaan amper nie 'n dag verby dat een hom lees nie. Ek wag nog steeds dat iemand my moet bedank omdat ek al die inligting so mooi netjies bymekaar gebring het èn boonop links na ander plekke gegee het waar hul meer kan lees daaroor.
Kort op sy hakke, is kaalgat en alles wat daarmee saamgaan. Kaalgat meisies, kaalgat foto's, kaalgat tiete. 'n Nuwe een wat onlangs bygekom het is afrikaanse porn sterre. Die lys gaan aan. Rêrigwaar. Ek dink daar is nog baie mans wat na oom Angus moet gaan luister.
Ek weet ook nie wat mense hierheen bring met ooievaarstee gediggies en cute sms boodskappies nie. Huh? Nie hier nie, sussies, nie hier nie. Om die waarheid te sê, daar is niks wat my maller maak as 'n sms'ie wat iets oordra soos "Ek gooi jou toe met fairydust…" Yuk, yuk, yuk!
Daar is darem baie wat my laat giggel. Soos draadtrek foto's, spit blog, druk die fokken groen knoppie, skerpioene, slangvanger, rooilipslangetjie, ek is lief vir my man, my ou in 'n paragrafie, hoekom is daar wildtuine in suid-afrika…
Die snaaksste soekterm het Rosa gekry: cannetti pussini. Waarop Rosa hom droogweg geantwoord het: "Ou pel, jy moet mooi kyk, dan sal jy kan sien."